Kaal man op snelweg doodgeryDie motor wat die man getref het. Foto: Crisis Medical ŉ Man, vermoedelik in sy laat twintigs, is Donderdag op ŉ besige snelweg in Durban doodgery toe hy glo kaal op die snelweg gehardloop het. Kyle van Reenen, woordvoerder van Crisis Medical, het Vrydag aan Maroela Media gesê die voorval het op die N2-suid in die Asherville-omgewing plaasgevind. “Met paramedici se aankoms op die toneel is die man se liggaam in die pad aangetref. Hy het ŉ noodlottige kopbesering opgedoen en is op die toneel dood verklaar,” het Van Reenen gesê. Volgens ooggetuies het die man glo kaal op die snelweg gehardloop toe ŉ motor hom getref het. Die omstandighede rondom die man se dood is onduidelik en word deur die polisie ondersoek. Die motor het erge skade opgedoen, maar die bestuurder is nie beseer nie. Maj. Thulani Zwane, provinsiale polisiewoordvoer, het aan Maroela Media gesê die Sydenham-polisie ondersoek ŉ saak van strafbare manslag. Die man se identiteit is nog nie bekend nie. Niemand is nog in verband met die voorval in hegtenis geneem nie.